
	Εκδήλωση 
για τη συμπλήρωση 50 χρόνων
από τον θάνατο του Γιώργου Σεφέρη
… Κύπρον, οὗ μ᾿ ἐθέσπισεν …
στο Σπίτι της Κύπρου

Τιμώντας τη συμπλήρωση 50 χρόνων από τον θάνατο του Γιώργου Σεφέρη, το Σπίτι της Κύπρου, Ξενοφώντος 2Α  στο Σύνταγμα, διοργανώνει, τη Δευτέρα 20 Δεκεμβρίου 2021, στις 19.00, εκδήλωση με τίτλο «… Κύπρον, οὗ μ᾿ ἐθέσπισεν …»
Χαιρετισμό θα απευθύνουν, ο τ. Πρόεδρος της Ελληνικής Δημοκρατίας κ. Προκόπιος Παυλόπουλος και ο Πρέσβης της Κυπριακής Δημοκρατίας κ. Κυριάκος Κενεβέζος.
Θα μιλήσουν, ο βιβλιογράφος, ποιητής κ. Δημήτρης Δασκαλόπουλος, με θέμα «…Κύπρον, οὗ μ᾿ ἐθέσπισεν… 65 χρόνια μετά», ο Καθηγητής Νεότερης Ιστορίας του Πανεπιστημίου Νεάπολις Πάφου, πρ. Πρέσβης της Κυπριακής Δημοκρατίας κ. Γιώργος Γεωργής, με θέμα «Ο διπλωμάτης Γεώργιος Στυλιανού Σεφεριάδης» και η φιλόλογος, πρ. Μορφωτική Ακόλουθος Πρεσβείας Κυπριακής Δημοκρατίας κ. Ελένη Αντωνιάδου με θέμα ο «Γιώργος Σεφέρης - Νίκος Κρανιδιώτης: Η συνάντηση».
Στο πλαίσιο της εκδήλωσης θα προβληθεί η ταινία μικρού μήκους του Νίνου Φένεκ Μικελίδη, «…Κύπρον, οὗ μ᾿ ἐθέσπισεν…», μία κινηματογραφική ερμηνεία των ποιημάτων «Σαλαμίνα της Κύπρος» και «Ἑλένη», η οποία έχει τιμηθεί με το Βραβείο Νέου Κινηματογράφου στο Φεστιβάλ Κάρλοβι Βάρι 1964 και το Βραβείο καλύτερης ελληνικής ταινίας μικρού μήκους της Ένωσης Ελλήνων Κριτικών στο Φεστιβάλ Θεσσαλονίκης 1965.
Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας και είναι ανοικτή στο κοινό, ενώ θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: https://diavlos.grnet.gr/room/1607?eventid=10547
__________________________

Σύμφωνα με τα ισχύοντα μέτρα προστασίας της δημόσιας υγείας για την αντιμετώπιση και τον περιορισμό της διασποράς του COVID-19, η είσοδος στην εκδήλωση είναι δυνατή μόνο κατόπιν υποχρεωτικής επίδειξης έγχαρτου ή ηλεκτρονικού πιστοποιητικού εμβολιασμού ή πιστοποιητικού νόσησης με ισχύ έως έξι μήνες από τη διάγνωση, σε συνδυασμό με έγκυρο αποδεικτικό ταυτότητας. Θα τηρηθεί αυστηρή σειρά προτεραιότητας προσέλευσης μέχρι τη συμπλήρωση του επιτρεπόμενου ορίου πληρότητας θέσεων. Θα τηρηθεί αυστηρή σειρά προτεραιότητας προσέλευσης μέχρι τη συμπλήρωση του επιτρεπόμενου ορίου πληρότητας θέσεων.

